khistorydata/jeongjo-sjw-relations huggingface dataset:
정조 7년
李漢豐。以備邊司言啓曰。以京畿監司沈頤之江都米耗條輸送便否論理事啓本。有今日內草記稟處之命矣。卽見其狀本。則以爲。江都米耗條一千石。依該留守所請。歲歲輸送。而第有一事掣礙者。移轉穀之船馬雜費。每就元數取用。及其收捧。給耗充數。曾有本道已例。若不除轉運雜費。責其全數輸納。則明秋恐不無窒礙之端。令廟堂稟處。爲辭矣。耗條一千石之歲歲輸送。道臣亦以爲在所當行。明秋自當擧行。而至於船馬雜費。元數取用。及其收捧。給耗充數。旣有本道已例。則其在終始軫恤之道。不宜異同。轉運雜費則依例計減於耗條中。計減數爻。區別狀聞之意。分付道守臣。何如。傳曰。依草記施行。
정조 7년
林錫喆。以戶曹言啓曰。內需司草記。順天仙巖寺僧徒疊役頉給事。據判付內。本寺屬之本司。蓋有商量而然。判付紙地及應下紙地。續續卜定。易致弊端。況願堂寺刹。一倂革罷之後。代用紙地。難責經費故耳。名雖屬之內司。實則爲彼經用。且是禮戶曹成節目行會之事。則外方擧行。豈容如是乎。以此意枚報該曹。令該道監司親執詳査。狀聞後。稟處。紙地終涉苟簡。以今經費。豈辦加貿。他道一刹。更自禮戶曹相議加劃。形止草記事。命下矣。仙巖寺僧徒疊役一款。卽爲發關該道。査實狀聞上來後。當爲稟處。而他道一刹加劃一款。往復禮曹。可合寺刹。搜問望呈後。更爲稟啓移劃之意。敢啓。傳曰。知道。
정조 7년
安聖彬。以戶曹言啓曰。兩倉貢人弊瘼減縮役價磨鍊中。草芚空石價勿爲計減事據。令度支詳考事實。許否間論理草記事。命下矣。兩倉貢人役價。卽是田稅上納時。每石六升收捧者。而若値災年。役價減縮。故二去辛丑。因貢人上言。每年收租。以十六萬石爲限。如未滿此數。則自本曹計給減縮之代。至於草芚空石價。定以一百石上下事。覆啓施行。而其後給價。隨時加減。以此貢人呼冤不已。故辛巳年更爲變通。計數都下。而減縮之價。旣已準給。則草芚空石等價。別爲上下。事涉無謂。故役價中計減磨鍊事。永爲定式矣。今於年久遵行之後。貢人輩敢生非分之望。至有號籲之擧。民習可駭。置之。何如。傳曰。然則依草記施行。可也。
정조 7년
李漢豐。以御營廳言啓曰。依傳敎。捉虎本廳砲手李天福黃遇徵等處。依例施賞之意。敢啓。傳曰。知道。此後捉虎捉熊捉鹿捉猪砲手等處。雖無下敎。依例施賞。賞木數爻分給形止。枚擧草記事。定式施行。各營準此。
정조 7년
安聖彬。以賑恤廳言啓曰。本廳使令元啓亨。今十二月初三日二間屛門契街上。得九歲男兒重文。告于南部。自該部同日牒呈領付。故依節目留養之意。敢啓。傳曰。知道。
정조 7년
林錫喆。以賑恤廳言啓曰。工曹使令林壽景。今十二月初五日靑坡近處。得十歲男兒李昌文。告于西部。自該部同日牒呈領付。故依節目留養之意。敢啓。傳曰。知道。
정조 7년
林錫喆。以賑恤廳言啓曰。去十一月三十日東部牒呈內。金衆契居武藝別監金二喆。二十九日日暮時。得數朔遺棄男兒於梨峴洞口內。欲爲收養。告于本部。自本部問其來歷。則有一鄕曲人。抱幼兒以爲。此是已出。而不得繼乳。將至難保之境云。故二喆慘其情狀。自願收養云云。而所報中旣有鄕曲人抱持之說。則必是厥兒之父。遺棄與否。不可不査問。故以更爲査報之意。題送矣。今月初三日該部査報。一如初報。而因二喆之入番。自致遲滯云云矣。厥兒有其父。則雖是丐乞之類。似與無根着遺棄。差異。故以稟定後。更當分付。姑令善爲收養之意。題送。今月初五日漢城府牒呈內。武藝別監金二喆。於梨峴屛門近處。見一行乞鄕人。纔失其妻。難保其襁褓兒。抱持彷徨。仍爲棄置於大路井邊。二喆慘其情狀。收而養之的實云云。參互其該部。該府所報。則厥兒雖有其父。旣無其母。論其事實。明是失哺。畢竟棄之。亦在路邊。二喆之欲爲收養。誠出於矜惻之善心。許令收養。亦或一道。依願施行。帖文從後成給之意。敢啓。傳曰。知道。
정조 7년
林錫喆。以賑恤廳言啓曰。本廳使令金大得。去十一月三十日七間屛門近處。得十歲男兒姓不知宗甲。告于西部。自該部今十二月初三日牒呈領付。故依節目留養之意。敢啓。傳曰。知道。
정조 7년
林錫喆。以賑恤廳言啓曰。武藝別監崔有宗。今十二月初三日渠之門前。得二朔遺棄男兒。自願收養。告于東部。自該部同日牒呈。故依願施行。帖文追後成給之意。敢啓。傳曰。知道。
정조 7년
安聖彬。以義禁府言啓曰。因京畿監司沈頤之狀啓判付內。該縣監徐有悌罪狀。依狀請下該府。勘處。此等邑宰。各別嚴繩然後可懲災歲列邑。比本律加等照勘事。命下矣。陽智前縣監徐有悌。今方待命。卽爲拿囚之意。敢啓。傳曰。知道。
정조 7년
安聖彬。以義禁府言啓曰。頃因全羅監司趙時偉狀啓。參禮驛還穀虛錄。前後察訪等拿來。草記批旨內。待待命拿囚事。命下。而其中安中權時在平安道安州地。洪日恒時在洪忠道公山地。故以知委上送。卽爲就囚之意。行會各該道矣。卽接平安監司李性源。洪忠前監司金文淳牒報。則安中權洪日恒。已爲身故云。勿論。何如。傳曰。允。
정조 7년
安聖彬。以刑曹言啓曰。因義禁府啓辭。大逆不道罪人澤徵庶子。偶得年十三。松得年十。老得年六歲云。俱以年未滿。偶得。全羅道濟州牧旌義縣。松得。康津縣薪智島。老得。興陽縣蛇島。竝免絞爲奴。孫初孫。順天府。時孫。慶尙道昆陽郡。七孫。河東府竝爲奴。妾德只。平安道昌城府。子婦民惠。朔州府。庶子婦次順。全羅道光陽縣。孫女順希。慶尙道鎭海縣。不希。丹陽縣。連希。全羅道樂安郡。可希。平安道雲山郡。竝爲婢。令刑曹押送事。命下矣。罪人等。時囚於原春道原州牧云。自本道別定將校。押送於各其配所事。發關。分付于該道道臣之意。敢啓。傳曰。知道。逆屬之散配。不容泛忽。無或一時發配。必須間數日次次押送之意。知委該道道臣處。可也。
정조 7년
刑曹啓目。粘崔昌顯擊錚內辭緣。議處云云。從公決給之意。分付該府。何如。判付啓。本曹亦係決訟衙門乙仍于。使之論理議處。槪其訟案。殆多疑端故耳。今觀覆啓。以漫漶之說。忽請還訟於京兆。此胡大事。成命之下。如是推諉乎。卿之擧行。萬萬猥濫。卿段爲先待罪。以俟處分爲有矣。此訟立落。卿其冒罪。具意見論理稟處爲旀。大凡文書。自有體格。而覆啓之粘目。不錄判付。尤極駭然。至於不善敎導判堂之罪。尤甚痛愕。本曹該色執吏。過齋後刑推一次。判堂勘處間。姑爲嚴囚爲良如敎。
정조 7년
義禁府啓目。黑山島前別將張漢樞原情云云。反覆嚴詰。則游辭粧撰。終不直陳。究厥情狀。萬萬痛駭。刑推得情。何如。判付啓。此囚尋常勘科。來頭之弊。不可勝言兺不喩。處逆應坐之人。恣意行淫。逃躱上京。以溺水致死樣。瞞報巡營。常時不能察飭之罪。該水使在所難免。特以災歲迎送。大貽民弊乙仍于。姑此含忍是如乎。至於該別將。到今事露之後。不可循例照律定配。自本府別定驛子。下送該島。所管水使處。使之大張軍威。回示營下後。各別嚴棍。道內稍實邑。限己身充軍。以懲他鎭邊將爲良如敎。
정조 7년
義禁府啓目。參禮前察訪金德元李中權禹禎鳳高益擎康文祥等原情云云。高益擎段。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處爲白乎旀。金德元李中權禹禎鳳康文祥等段。問目內辭緣。泛稱遲晩。竝只刑推得情。何如。判付啓。依允。竝只除刑。今日內考律勘放後。草記爲良如敎。
정조 7년
義禁府啓目。黃海前兵使申應周原情云云。傳旨問目內辭緣。不爲直陳。游辭納供。萬萬可駭。所當請刑是白乎矣。曾經閫帥。勿爲請刑。旣有先朝受敎。上裁。何如。判付啓。此等供辭。循例捧入。判堂豈其武將之故。乃欲右袒武弁。極意斗護而然是喩。許多那移之謬例有無。姑無論。所捉文書中。私用條件。不啻明白乙仍于。竝與手本及文書。使之出給本府是隱則。卿等初不以文書中條件。出意見發問。但以手本措語。塞責捧供。事之駭惋。孰甚於是。原供事。爻周還下。今日內更爲開坐。逐條嚴問。捧口招以聞。萬一如前抵賴。當有別樣處分。以此添問目爲旀。本罪除良。渠之特除黃兵。朝家差遣之意。蓋有所在是隱則。雖於分錢尺布之間。安敢自同平人。恣意容手。眞所謂夏蟲不可以語氷。其矣所帶別軍職。爲先汰去爲良如敎。
정조 7년
義禁府啓目。粘時因罪人李基成濫棍節次回啓云云。竝只照法勘處。何如。判付啓。待明朝照律以聞爲良如敎。
정조 7년
右參贊兪彦鎬疏曰。伏以。臣向伏承政府除旨。繼有乘馹上來之命。臣伏地祗受。感惶靡容。而屬遭臣兄之喪。方在悲遑之中。旣無由進肅天陛。又不卽冒暴衷懇。多日泯默。冞增悚懍。迺者伏蒙我聖上悼念臣兄。形諸絲綸。惻怛懇摯。旣又親製誄文。遣官致命。是皆特數也。闔門聚首。誦傳恩言。感泣銘鏤。幽明惟均。仍念臣家。偏沐洪造。及至今歲。恩數重沓。春初優老之惠。今日隱卒之典。徧及生死。曠絶古今。臣雖糜粉身骨。奚足以仰酬萬一。而奈臣情事之悲切。視前愈加。徒抱銜結之忱。莫效殫竭之義。撫躬自悼。流涕何言。噫。臣之自來情理。旣無遠離從仕之望。而猶能以時膺命。因事趨班。以少伸犬馬依戀之私者。特以臣兄之在母側耳。今則臣兄死矣。可以任扶持護養之責者。惟臣一人。而臣母年來。漸益癃眊。凡於日用百爲。省覺不逮。獨於悲哀一節。偏倚係着。憯怛由中。寬譬無方。膈煩不寐。口苦却食。形觀神力。懍懍有難言之憂。而纔經一番震剝。心氣益復虛弱。臣或不在左右。則觀顧惝怳。不能自定。臣以孑然單身。日夕扶將。方寸煎沸。蓋此伶仃孤苦之勢。眞古人所謂不一宿于外者。而況臣所居。去京稍遠。非可以朝發而夕還。則目下難捨之情。固未暇言。而從前所自效於時節起居之候者。亦無其路矣。回望終南。若隔天上。睠係遲回。不勝於悒。玆敢離次封章。附上縣道。伏望天地父母。特加哀憐。將臣本職。亟行鐫免。至於內閣之任。尤何等緊重。而一向虛縻。公私俱妨。亦願竝賜變通。得以安意將母。以畢餘生。俾蒙終始孝理之澤焉。答曰。省疏具悉。卿其情理。予所愍念。卿其勿辭。稍俟春和。將母上來。
정조 7년
癸卯十二月初五日辰時。上御誠正閣。左承旨入侍時。行左承旨朴祐源。假注書金孝建。記注官金鳳顯。記事官李崑秀。以次進伏訖。上命書傳敎曰。金吾滯囚。可悶。雖値齋日。卽爲開坐。今日內捧供以聞。命退。承史以次退出。
정조 7년
癸卯十二月初五日未時。上御誠正閣。召對入侍時。參贊官李漢豐。侍讀官鄭在信。檢討官李頤祥。待敎尹行任。假注書朴能源。記注官車亨衢。記事官李崑秀。以次進伏訖。上命讀國朝寶鑑。在信讀自十二卷第三十八編十二板。止二十一板。頤祥讀自二十二板。止二十八板。行任讀自三十九編第一板。止十一板。能源讀自十二板。止十六板。亨衢讀十七板。崑秀讀十八板。上命陳文義。在信曰。前郡守李文柱上疏。陳十難之本。蓋根本已固。則末流皆理。根本卽人主一心。一心已正。則非但十難。雖百難。無復可畏矣。伏願聖上體念焉。上曰。所奏。誠好。有更陳者乎。在信曰。閔鼎重請立志得人。此言。好矣。雖在韋布。立志。然後可以做事。況人君立志。異於韋布。伏願聖上體念焉。至於得人。以宣廟明聖。不能大用李珥之賢。至今爲恨。自古用人之難如此。更願聖上留意焉。上曰。所奏。好矣。下番亦陳之。頤祥曰。上番所陳先正臣李珥事。甚善矣。且當時筵敎中。敢言之士。雖有沽名之心。苟利國家。於我何有者。此誠千古聖王不易之訓。苟其言可用。則聖主當採而用之。不當置念於沽名也。伏願聖明之體念焉。上曰。所陳。好矣。更陳他文義。可也。頤祥曰。大司憲金益熙。開衙倍多。表裏賞賜。甚盛擧也。百司怠慢。罪在群下。而自上勸飭如此。則孰敢不聳動觀感也。亦願聖明之留意焉。上曰。所言。亦好。閣臣亦陳之。行任曰。猗我孝廟。以銀盃賜太學。飭諸儒。保合大和。當是時。群賢彙征。治化淸明。文敎煥然大備。士風蔚乎可觀。而猶賜寶斝。貺以中心。蓋太學。首善之地也。國之元氣。世之汙隆係焉。伏願聖上。克軫祖宗朝盛事。培養士林。以致藹藹之休焉。上曰。所陳。誠好。當留意矣。仍下敎曰。下番。以舊日僚屬。復登講筵。心甚忻然。書筵以後。初登筵席乎。頤祥曰。春坊以後。今始登筵矣。上曰。自此其可行公矣。頤祥曰。臣之情勢。豈有冒出之望。而向因親祭享官。不得不暫肅。今又飭敎之下。未敢違逋。且因入直之命。黽勉就直。已三日。實無仍冒之勢矣。上曰。當初處義太過。今安有可引之情勢乎。頤祥曰。臣之情勢。非小情勢。故不得不然矣。上曰。今復登筵。非但予心之喜。下番之心。想亦然矣。何可旣出而復引乎。頤祥曰。臣之逖違天陛。已多年所。狗馬之誠。日夕繆結。此豈臣樂爲而然也。誠以迫於情勢故耳。至於終始拂拭之恩。臣何以圖報也。今復身登前席。親承玉音。明日雖退塡丘壑。將無餘憾矣。上命退。諸臣以次退出。
정조 7년
癸卯十二月初五日酉時。上御觀物軒。坐直承旨入侍時。左副承旨林錫喆。假注書朴能源。記事官李崑秀尹行任。以次進伏訖。上曰。留院公事。注書出去持入。可也。賤臣承命捧入。上曰。備邊郞所捉申應周文書。已出付於金吾耶。卽今將令開坐。注書出去。問于備邊司以入。可也。賤臣承命出傳。回奏曰。文書已出付云矣。上命錫喆讀司寒壇祝文。曰節按玄冥。律中黃鍾。聖人平在。朔易成冬。粵我寧考。順序調元。昔値栗烈。天風解慍。露禱九陛。馨香上格。參贊幽軌。曰時寒若逮予嗣服。祗承先庥。今歲垂暮。不氷而晷。哲謀之應。曷無云然。命謹蓋藏。乃祈來年。敢徼神惠。牲醴肅將。載積涸沍。以佐春陽。檢校待敎尹行任所製進也。上命退。諸臣以次退出。
정조 7년
行都承旨沈豐之坐。行左承旨朴祐源坐。右承旨林錫喆坐。左副承旨金憙坐。右副承旨安聖彬坐直。同副承旨趙興鎭坐直。注書李祖承病一員未差。假注書金孝建仕朴能源仕直。事變假注書沈銖仕。
정조 7년
傳于沈豐之曰。右承旨職務相妨。故有許遞之命矣。誤以右副傳之。原傳敎中副字抹去。
정조 7년
以大司諫申思運過限不上來禁推傳旨。傳于安聖彬曰。分揀。
정조 7년
以禁府都囚徒。傳于趙興鎭曰。日寒若此。禁府刑曹囚徒中。一依書下。放送或保放事。卽爲分付。
정조 7년
以刑曹都囚徒。傳于安聖彬曰。尹學洙金元得全成大保放。羅昌翼放。
정조 7년
以禁府都囚徒。傳于趙興鎭曰。李潤慶林仁浩李得濟申應周鄭國臣徐有悌保放。鄭獜煥削職放送。
정조 7년
安聖彬。以義禁府言啓曰。時囚罪人金德元李中權禹禎鳳高益擎康文祥等原情公事。判付內。今日內考律勘放後。草記事。命下矣。金德元李中權禹禎鳳高益擎康文祥等段。全羅監司趙時偉狀啓內。糶糴法意。何等嚴重。而該驛之一自移轉分給以後。不卽捧留於本驛倉庫。一任抛置於外處馬戶。其分其捧。初不檢察。奸細吏卒。互相符同。私自彌縫。終歸反作。其所虛錄各穀。至於一千四百一石零之多。而前後察訪之矇未覺察。虛錄磨勘。極爲可駭。罪取考律文。則續大典倉庫條有曰。虛錄守令。徒三年定配。又五年禁錮。大典追斷條有曰。犯私罪。杖一百以上之罪。告身盡行追奪云矣。金德元李中權禹禎鳳高益擎等。告身盡行追奪。又五年禁錮。而金德元。黃海道平山府寶山驛。徒三年定配。李中權。白川郡金谷驛。徒三年定配。禹禎鳳。原春道原州牧丹丘驛。徒三年定配。高益擎。洪忠道木川縣迎春驛。徒三年定配。竝以狀啓內辭意。具罪目依例發遣府羅將。押送于各其配所。而康文祥則待罪本驛。在於甲午七月。而九月以父病。受由還鄕。十一月還任。十二月。又以正朝箋文差使員。上京。乙未正月還任。二月遭父喪而歸。當年還上。其時兼官礪山府使金相勳磨勘而春初分給與歲末磨勘。以俱未躬當。納供矣。果如實狀。則不可混同以虛錄照勘。令該道道臣。詳査啓聞後。稟處。而康文祥。査啓上來間。姑爲仍囚。何如。傳曰。允。冬月滯囚可悶。査啓上來間。該囚人保放。已照律諸囚中。有功議者。相考區別。各減一等後。草記。可也。
정조 7년
安聖彬。以義禁府言啓曰。時囚罪人張漢樞口招公事。判付內。此囚尋常勘科。來頭之弊。不可勝言。劇逆應坐之人。恣意行淫。逃躱上京。而以溺水致死樣。瞞報巡營。常時不能察飭之罪。該水使在所難免。特以災歲迎送。大貽民弊。姑且含忍。至於該別將。到今事露之後。不可循例照律定配。自本府別定驛子。下送該島。所管水使處。使之大張軍威。回示營下後。各別嚴棍。道內稍實邑。限己身充軍。以懲他鎭邊將事。命下矣。罪人張漢樞。別定驛子。下送右水使處。使之依判付擧行之意。敢啓。傳曰。知道。嚴飭驛子。刻期下送。回示後。決棍形止。竝與度數。使卽狀聞事。亦爲行會。可也。
정조 7년
義禁府啓目。黃海前兵使申應周原情云云。問目內辭緣。一向漫漶。泛稱遲晩。究厥情狀。萬萬痛駭。所當請刑是白乎矣。曾經閫帥。勿爲請刑。旣有先朝受敎。上裁。何如。判付啓。勅庫事體。關係。何如。而渠乃無難犯手。厥數至於屢千兩之多。謬例有無。不須說也。充上與否。不必較也。以若處地有若干犯。朝家處分。不宜一分參恕兺不喩。其矣所謂用處。無非瑣屑是如乎。李潤慶則貸用於公債。猶欲擬以重律。況旀此囚。公債新反。私用如許。若使此囚。經遞於未準瓜之前是隱則。將至計贓而後已。執此究之。視潤慶罪。反有浮焉。又如擅弄公貨。恣意擸挪之罪。固自如矣。當勘之律。卿等出意見。論理議處。爲良如敎。
정조 7년
刑曹啓目。粘崔昌顯擊錚內辭緣。回啓云云。其自初欺人符同委折。竝與徐命謙。一體考律重勘。何如。判付啓。依回啓。施行爲乎矣。卿之昨日擧措。終涉怪訝。尋常訟理。如是推諉。此文宰判堂之所不敢爲者。凡有議處之命。雖非本曹所關之事。猶宜具意見覆奏之不暇是去乙。況旀本事。且屬本曹者乎。然而卿於特敎之下。漫若不知。但請依前還訟於京兆。卿之事。非昏則濫。其委折。切欲知之。卽爲擧實草記爲良如敎。
정조 7년
義禁府照目。楚山前府使李基成矣。人命何等至重。而身爲守令。恣行殘酷之政。被棍四人。相繼致命。則或減用棍之數。故退致斃之日。勒令刑吏書錄冊子。要作日後欺瞞免罪之計。而屢次嚴問之下。搗膝衝脅。棍隅磨擦等事。始欲牢諱。末乃泛稱。用棍度數。致死日字。則謂有日記。一直漫漶是白如可。到今奸僞盡露於査啓之中。究其罪狀。尤極痛駭是白乎旀。新還起二十九結。擅自私用之狀。亦涉放恣。竝只照法勘處罪。從重論。杖一百收贖。告身盡行追奪。流三千里定配。私罪。奉敎依允爲旀。功議各減一等爲良如敎。
정조 7년
刑曹啓目。罪人韓鼎元殺獄云云。令道臣參酌決處之意。分付。何如。判付啓。一獄元無元犯兩人。而觀此覆啓。四囚之中。半置傅生。半在未決。凍獄滯囚。出場無期。特敎更査之意。果安在哉。然此獄事。將以元犯兩人。置之不生不滅之科。至於瘐死而已乎。從今以往。行査之法。覆處之式。革之亦無妨。寧有如許國體。道狀之疎忽。姑且處之。曹啓漫漶。尤極駭然。依卿曹議施行。則方韓兩囚。竝當作元犯乎。更加出意見。的確稟處。其餘干連諸人。卽爲決處之意。分付道臣爲良如敎。
정조 7년
癸卯十二月初六日辰時。上御誠正閣。吏房承旨入侍時。行左承旨朴祐源。二直提學徐有防。假注書朴能源。記事官李崑秀尹行任。以次進伏訖。上曰。藥房提調左副承旨同副承旨入侍。賤臣承命出。與藥房提調徐有隣。左副承旨林錫喆。同副承旨趙興鎭偕入進伏。上曰。王世子冊禮後。本閣展拜儀註。其果成出乎。有防曰。臣等方相議出草矣。上命退。諸臣以次退出。
정조 7년
行都承旨沈豐之坐。行左承旨朴祐源坐。右承旨林錫喆坐直。左副承旨金憙坐。右副承旨安聖彬坐直。同副承旨趙興鎭坐。注書李祖承病一員未差。假注書金孝建仕朴能源仕直。事變假注書沈銖仕。
정조 7년
安聖彬啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 7년
以十一日。輪對。取稟。傳于沈豐之曰。爲之。
정조 7년
以慶尙監司關東移轉穀裝發事狀啓。傳于林錫喆曰。朝因移轉事。纔令行會本道。續見道狀繡啓。前劃萬包中已發運。至於九千二百石之多。而聞已交付於該道云。此槪道伯繡衣。誠以董督之致。甚可嘉乃。未發運數百包。數不夥多。必須不放心。各別嚴飭。期於利運之地。未裝載若干包。其間必已準捧。亦令從速了當。追劃萬包已發運外。餘數爲幾許乎。至於山郡分俵之數。不但道里稍近。亦無船運之擧。此則省弊不少。然於各其境倉捧還之後。必以精實穀另擇。待該道領受。準斛出給。竝與數爻狀聞之意。一一仔細措辭。更卽行會於慶尙監司及督運御史處。到泊形止及領受緣由。陸續星火狀聞之意。原春監司處。一體。申飭。
정조 7년
以掌令尹㬦。持平李益運李度謙。正言林道浩趙弘鎭牌不進罷職傳旨。傳于安聖彬曰。只推。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
林錫喆。以賑恤廳言啓曰。卽者中部牒呈內。承政院使令林德瑞。去十一月二十八日把子橋近處。得姓名不知女兒。自願率養。而欲知來歷。多日探問。終未知得。今始來告云矣。率養一款。依願施行。帖文追後成給之意。敢啓。傳曰。知道。
정조 7년
林錫喆。以賑恤廳言啓曰。瓦署契居良人金福秀。去十一月三十日。得今年生遺棄六歲女兒。欲爲乳養。而貧不自食。自願受料。告于南部。自該部今十二月初七日牒呈。故依節目給料之意。敢啓。傳曰。知道。
정조 7년
安聖彬。以義禁府言啓曰。時囚罪人李潤慶林仁浩李得濟申應周鄭國臣徐有悌保放。鄭獜煥削職放送事。命下矣。李潤慶林仁浩李得濟申應周鄭國臣徐有悌等。保放。鄭獜煥。削職放送之意。敢啓。傳曰。知道。
정조 7년
安聖彬。以義禁府言啓曰。時囚罪人張漢樞。所坐不輕。且原情。以無識之致。不能構呈。依例捧口招以入之意。敢啓。傳曰。知道。
정조 7년
安聖彬。以義禁府言啓曰。金德元李中權禹禎鳳高益擎等。告身盡行追奪。又五年禁錮。而金德元。黃海道平山府寶山驛。李中權。白川郡金谷驛。禹禎鳳。原春道原州牧丹丘驛。高益擎。洪忠道木川縣永春驛。徒三年定配。康文祥。詳査啓聞後。稟處事。草記批旨內。允。冬月滯囚。可悶。査啓上來間。該囚人保放。已照律諸囚中。有功議者。相考區別。各減一等後。草記事。命下矣。康文祥。査啓上來間保放。而禹禎鳳七代祖仁孫。高益擎八代祖自儉。靖國原從功臣云。竝功減一等。告身盡行追奪。又五年禁錮。徒二年半定配。金德元李中權等。無功議云矣。敢啓。傳曰。知道。
정조 7년
安聖彬。以刑曹言啓曰。因本曹囚徒案。尹學洙金元得全成大保放。羅昌翼放事。命下矣。依傳敎。罪人尹學洙金元得全成大等三名。可信人處保放。羅昌翼放送之意。敢啓。傳曰。知道。
정조 7년
癸卯十二月初七日辰時。上御誠正閣。左副承旨入侍時。左副承旨金憙。假注書金孝建。記事官李崑秀尹行任。以次進伏訖。上曰。寒事比昨。何如。憙曰。比昨無加劇之事矣。上曰。幾乎合氷乎。憙曰。似未及氷合矣。命書傳敎曰。觀此督運御史狀本。許多船隻。無弊裝載。如期發送。餘只是若干數。民事萬幸。然昨今日寒猝劇。念彼轉運之苦。恫若在己。以此意自廟堂行會督運御史及原春監司處。發送之際。十分審愼。到泊之後。劃卽分俵。俾各另加惕念。且以諸道飢民言之。採葛延活之類。當此嚴沍。歲且垂暮。顑頷不已。必至捐瘠。此時接濟。萬一失宜。小民之困窮。還有甚於開春後設賑時。亦以此意。嚴飭兩西外諸道監司處。使之多般救急。歲前救急處。邑名人口。不拘常格。亦卽據實狀聞之意。一體。分付。命退。承史以次退出。
정조 7년
癸卯十二月初七日申時。上御誠正閣。左承旨右承旨同副承旨與二直提學入侍時。行左承旨朴祐源。右承旨林錫喆。同副承旨趙興鎭。二直提學徐有防。假注書朴能源。記事官李崑秀尹行任。以次進伏訖。上曰。藥房提調入侍。賤臣承命出。與藥房提調徐有隣偕入進伏。有隣曰。日寒猝嚴。聖體。若何。上曰。一樣矣。有隣曰。寢睡水剌之節。若何。上曰。別無所損矣。有隣曰。此時水剌之需。凍秀魚正當其節。分付關西。連爲供上。似好矣。上曰。災年民弊。有不可不顧。豈以口腹之累。勞遠人也。數三次供上外。切勿封進。可也。上曰。今日坐直。誰也。興鎭曰。右承旨右副承旨矣。上曰。閣直。誰也。有防曰。臣入直矣。上曰。近日日氣如春。幾至無氷矣。昨今猝寒。江氷堅合云。可幸。然飢民逢此大寒。破壁弊褐。必多捐瘠。還可悶也。仍命退。諸臣以次退出。
정조 7년
行都承旨沈豐之坐。行左承旨朴祐源坐。右承旨金憙坐。左副承旨安聖彬坐直。右副承旨李時秀坐。同副承旨趙興鎭坐直。注書李祖承病一員未差。假注書徐瀅修病朴能源仕直。事變假注書沈銖仕。
정조 7년
傳于沈豐之曰。輔養官入侍。
정조 7년
金憙啓曰。新除授右副承旨李時秀。以前任春川府使。方在解由未出中。何以爲之。敢稟。傳曰。勿拘。
정조 7년
以黃海監司啓本前兵使李得濟査啓事。傳于李時秀曰。還囚。開座議處。
정조 7년
以監賑使交濟穀移運事狀啓。傳于趙興鎭曰。觀此狀本。北關錢事。所見過於所聞云。此時接濟之策。豈容一毫未盡。交濟穀二萬石。纔已許劃。而特因道伯之持難。至今姑未運致。言念北關民情。極可悶惻。南關比北關。雖云民多穀少。壤接兩西。移民移粟。自有交須之方。至若北關。旣阻嶺粟之運。又靳濟穀之輸。豆滿以北。便非我地。唉彼顑頷之類。勢將坐而待盡。道伯按一道之責。均視之心。南北奚間。方令廟堂。別爲措辭。另加關飭道伯。爾其知悉。每對關北之民。必以朝家此意。申申曉譬。俾爲恃而無懼。安土奠居。鏡城以北。民事形止。陸續具由陳聞之意。一體回諭于監賑使道伯處。自廟堂依此傳敎。卽爲三懸鈴行會。擧行形止。亦令星火狀聞。關西海西監司處。移民移粟間便否。何無皁白。亦令廟堂關飭。使之斯速論理狀聞。
정조 7년
兵曹口傳政事。李永秀爲宣傳官。
정조 7년
安聖彬啓曰。金孝建。身病猝重。勢難察任。今姑改差。何如。傳曰。允。
정조 7년
假注書金孝建改差。代徐瀅修爲假注書。
정조 7년
李時秀。以禮曹言啓曰。司寒祭。先爲設行。主梗官。姑觀日候出送事。纔已啓下矣。卽接東西氷庫官員所報。則司寒祭以後。日氣稍寒。江氷始合。漸至堅固云。主梗官明日出送。使之依例始役之意。分付。何如。傳曰。允。
정조 7년
安聖彬。以義禁府言啓曰。保放罪人李得濟。依下敎還囚後擧行之意。敢啓。傳曰。知道。
정조 7년
安聖彬。以義禁府言啓曰。時囚罪人李基成。杖一百收贖。告身盡行追奪。流三千里定配照。律公事判付內。功議各減一等事。命下矣。李基成。功議各減一等。杖九十收贖。告身盡行追奪。黃海道鳳山郡洞仙驛。徒二年半定配。而以議啓內辭意。具罪目依例發遣府書吏。押送配所。何如。傳曰。允。
정조 7년
癸卯十二月初八日辰時。上御誠正閣。左承旨入侍時。行左承旨朴祐源。假注書金孝建。記事官李崑秀尹行任。以次進伏訖。上曰。禮曹五禮儀覓入事。分付。賤臣承命出傳後。還入進伏。因命退。承史以次退出。
정조 7년
癸卯十二月初八日午時。上御誠正閣。左承旨同副承旨入侍時。行左承旨朴祐源。同副承旨趙興鎭。二直提學徐有防。假注書朴能源。記事官李崑秀尹行任。以次進伏訖。上曰。藥房提調入侍。賤臣承命出。與藥房提調徐有隣偕入進伏。以刑曹草記。上命興鎭書傳敎曰。聞卿有實𧏮云。然則勿待罪。姑爲退去。可也。上曰。宣傳官有闕之代。令該曹口傳差出。出榻敎有隣曰。兔紅丸。自昨年依舊例。臘月初八日及元臘日製入。而本院趁未覺得。今日始爲知委於畿邑。而實有不及之慮。事體所在。萬萬惶悚。臣則待罪。當該掌務官。令該府拿問處之。何如。上曰。勿待罪。兔紅丸。已命停封。論罪一款。今無可論矣。出擧條仍命興鎭書傳敎曰。兔紅丸之弊。此所稔知。昨年欲爲下敎而未果。此亦除民弊之一端。內局所進兔紅丸。自今年勿爲封進。上曰。儀禮經傳通解。令玉堂入之。賤臣承命出傳。回奏以此冊玉堂本無之。有續錄三卷。曾已內入云矣。上命退。諸臣以次退出。
정조 7년
癸卯十二月初八日午時。上御誠正閣。輔養官入侍時。右議政李福源。領敦寧金熤。行都承旨沈豐之。假注書金孝建。記注官車亨衢金鳳顯。以次進伏訖。福源等進前曰。日間陰寒太酷。聖體不瑕有損。上曰。一樣矣。寒事猝劇。嶺南運穀之役。想或相妨。而時氣順軌。亦云可幸矣。福源等曰。相見禮。旣非急速定行之事。日寒如此。此時行禮。有妨調養之節。姑爲退行。似好矣。上曰。觀日勢而若不酷寒。何必退行乎。福源等曰。承言色。預爲差定。然後問安之時。進候之際。可以相通稟旨矣。上曰。此則姑置之。問候之際。來詣協陽門。因大殿司謁輩。取稟。可也。上曰。相見禮。卽冊禮前大禮。當日欲引見諸大臣。卿等以此意相報。好矣。熤曰。原任大臣許。盡爲相通乎。上曰。好矣。福源曰。領相旣以服制。不爲出仕。且無時急公事。十日次對。當爲頉稟矣。上曰。可也。命大臣先退。福源等出。命豐之書傳敎曰。寧海被燒人家。至於二十一戶之多。本道轉輸之役方張。際有被燒之事。言念民事。極爲驚惻。拔例顧助。俾無一民失所之意。自廟堂各別嚴飭該道道臣。又命書傳敎曰。貶坐在卽。政期又迫。此時銓長。不宜一任其在外。目下情理。雖難離捨。至於貶日磨勘。政席來參。元非不可强之事。以此意自政院各別嚴飭。斯速上來擧行之意。仍又下諭于行吏曹判書金鍾秀處。命退。承史以次退出。
정조 7년
行都承旨沈豐之病。行左承旨朴祐源坐。右承旨安聖彬坐直。左副承旨李時秀坐直。右副承旨李重馥坐。同副承旨趙興鎭坐。注書二員未差。假注書徐瀅修仕朴能源仕直。事變假注書沈銖仕。
정조 7년
兵曹參知前望單子入之。趙尙鎭落點。
정조 7년
李時秀。以賑恤廳言啓曰。伐里任掌金者斤徵。今十二月初六日伐里字內。得六朔餘遺棄男兒。而里中居良人田泰星。自願收養。告于東部。自該部今十二月初八日牒呈。故從願施行。帖文。依節目追後成給之意。敢啓。傳曰。知道。
정조 7년
李時秀。以賑恤廳言啓曰。守禦廳牢子李成九。去十一月十三日。八歲男兒卜蟾。領付本廳矣。伊川居金才春。以其子欲爲推去。告于中部。自該部査問其來歷於金才春主人金漢彬處後。捧侤音出給事。今十二月初八日牒呈。故依節目出給之意。敢啓。傳曰。知道。
정조 7년
刑曹啓目。粘罪人方善興等獄事云云。仍前嚴囚。以此疑端。更爲究問。期於得情爲白遣。韓鼎元。令道臣參酌決處之意。分付。何如。判付啓。以此回啓登關。分付該道。令道伯更加理會。如無疑端。使卽依此酌處。或有異見。亦令據實狀聞爲良如敎。
정조 7년
傳于李時秀曰。軍士房承旨入侍。
정조 7년
趙興鎭。以賑恤廳言啓曰。南部牒呈內。今十二月初七日當部都事。於長興洞街上。得六歲女兒快丹。而訓鍊都監別軍官李義輔。自願收養。議政府權頭張翰鵬。今十二月初七日會賢洞路邊。得九歲男兒金介不里。告于同部。自該部竝牒報矣。快丹。李義輔處。依願施行。帖文追後成給。金介不里。依節目留養本廳之意。敢啓。傳曰。知道。
정조 7년
趙興鎭。以賑恤廳言啓曰。龍山坊桃花洞契居良人韓德潤。今十二月初四日。本洞近處。得三歲姓名不知遺棄男兒。自願收養。告于西部。自該部今十二月初七日牒呈。故依願施行。帖文。追後成給之意。敢啓。傳曰。知道。
정조 7년
癸卯十二月初九日辰時。上御誠正閣。軍士房承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命來待閣臣入侍。賤臣承命出。與原任直提學鄭民始偕入進伏。民始曰。伏聞元子宮氣候。以輪感未寧。今日則諸節。果如何耶。上曰。不過一時輪症。而今日則比數昨。顯有減勢矣。十一日輔養官相見禮時。時原任大臣。旣皆入參。則時原任閣臣。亦當入參矣。民始曰。然矣。上命興鎭書傳敎曰。右承旨許遞。前望單子入之。待下批牌招察任。又命書傳敎曰。注書李祖承。口傳還付翰林。牌招察任。又命左承旨牌招。出榻敎兵曹參知前望單子入之。待下批牌招察任。出榻敎仍命諸臣少退。少頃。還入進伏。上曰。左承旨入來乎。興鎭曰。已承牌入來矣。上命左承旨入侍。賤臣承命出傳。還入進伏。行左承旨朴祐源追入進伏。上命祐源興鎭讀諸公事訖。上命二直提學檢校直閣入侍。賤臣承命出。與二直提學徐有防。檢校直閣徐龍輔偕入進伏。上曰。燕射禮。年前一行。而儀文尙多未備。此載儀禮。爲文武周公修明憲章之一大節目。則不宜草草了當。因陋就簡也。審矣。來春竊欲講行。故明日先行習儀。俾與是禮者。不至於茫無頭緖。卿等之意。何如。民始等曰。此是三代盛擧。及今講行。實爲賁飾文治之一端矣。上曰。原任閣臣徐浩修。以司射入來之意。自本閣知委。可也。有防曰。奎章閣日次奉審。依例爲之乎。上曰。依例爲之。可也。仍命退。諸臣以次退出。
정조 7년
行都承旨沈豐之坐。行左承旨朴祐源坐直。右承旨安聖彬坐。左副承旨李時秀坐。右副承旨李重馥坐直。同副承旨趙興鎭坐。注書二員未差。假注書徐瀅修仕朴能源仕直。事變假注書沈銖仕。
정조 7년
沈豐之啓曰。明日常參經筵。敢稟。傳曰。停。
정조 7년
趙興鎭啓曰。禁衛營將官來言。今日本廳軍兵。日次私習云矣。敢啓。傳曰。知道。
정조 7년
以洪忠監司請穀狀啓。傳于朴祐源曰。本道民事。殆有甚於湖南。槪以荐饑之餘。公私蓋藏。在在枵然。催科無準捧之望。留儲無排賑之勢。朝家耿耿一念。曷嘗頃刻忘于懷也。際見狀本。不出所料。本道事極爲關心。所請條件。竝依狀請施行。至於沁米事。二千之數。非曰夥然。見今該營穀簿。無異空虛。雖欲準施。守臣必無奉行之理。如是之際。徒損國體。向來畿邑區劃。猶不免勒令輸送。況且本道。又令移轉。焉有重保障峙糗糧之意哉。朝家非忽於湖民望哺之政。沁都事勢。方到弩末故耳。若其生穀之方。豈無別般措處之策。卽令有司堂上就議領右相。今日內論理草記。待批下與此傳敎。卽爲謄關。行會本道。賑資事。不無一二思得者。此則待大臣登筵時。欲爲詢及。此意一體傳于領右相。
정조 7년
以嶺南督運御史移轉穀發送事狀啓。傳于朴祐源曰。前運萬包之無事運致。言念民事。千幸萬幸。至於追劃萬包運致事。姑無準數裝發之勢。且右沿與左沿有異。距嶺東界。水路至於近十日程。嚴寒險洋。皆得利涉。有不可取必。自見狀本。憂慮交中。況於近日。天氣猝寒。此時轉輸之役。尤極關心。狀本付發後。已裝載爲幾隻。已發運爲幾隻。到泊東郡界者。亦爲幾隻形止。陸續馳聞。指路護送等節。益加惕念。毋或一分放忽。右沿事。終不能弛心。方欲另遣備郞。潛行列邑。周審勤慢。此意亦須知悉事。自廟堂今日內。三懸鈴星火行會。
정조 7년
以慶尙監司移轉穀裝運事狀啓。傳于李重馥曰。近幸日氣淸暖。許多船隻。鱗次到泊。言念民事。萬萬幸甚。益加惕念。愼風護送之意。令廟堂各別嚴飭慶尙監司及督運御史處。朝家於嶺穀東運一款。日夜用心。殆忘寢食。今則已到泊幾近萬數。已裝載亦過經半。而猶以未運餘數之轉輸。不遑弛慮。到泊形止陸續馳聞之意。原春監司處。一體。分付。
정조 7년
以京畿監司罪人方善興嚴囚。韓鼎元放送事啓本。傳于李重馥曰。依狀辭決處事。回諭。朝家於此獄。終有所疑晦。方善興之定爲元犯。果是十分穩當乎。更加審閱。後日登對時。明白敷陳之意。一體。回諭。
정조 7년
以禁府都囚徒。傳于李重馥曰。行査外諸囚。明日還囚。照律以聞。
정조 7년
以刑曹都囚徒。傳于李重馥曰。金聖運崔㐥同放。
정조 7년
李重馥。以輔養廳言啓曰。元子宮輔養官相見禮。以今十一日啓下。而風寒猝嚴。連日不解。此時行禮。恐妨調養之節。相見禮。待日氣稍和。更爲擇吉擧行。何如。傳曰。允。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而本府褒貶相値。不得爲之之意。敢啓。傳曰。知道。
정조 7년
李重馥。以弘文館言啓曰。本館上番副校理臣林濟遠。以訓鍊都監從事官。今日本營褒貶坐起時。晝仕出去之意。敢啓。傳曰。知道。
정조 7년
朴祐源。以備邊司言啓曰。以全羅兵使曺學臣陪牌革罷事狀啓。有草記稟處之命矣。卽見其狀本。則以爲。京外各樣軍保之應納米布外。又有陪牌價米之收斂。使星往來時所把軍馬及旗幟奉持軍。以此雇立。而羅州等十四邑。每名米或一斗五升。或八升三四升。錢或四錢一二錢。茂朱等二十七邑分排軍兵。使之自當立把。全州等十二邑。自官辨錢責立。益山等四邑。爲慮民弊。昨今兩年。自官辨錢。殖利雇立。而蓋大邑之所捧。米或三百四五十石。錢或二百五六十兩。雖孔路劇邑。一年所捧。較彼容入。殆過二三年之需。而年年收捧。終歸該邑之雜用。自當立把之時。則裹糧奔走。屢日等待。監色輩乘機作奸。其所爲弊。殆有甚焉。錢米之收捧。軍兵之把立。自今以後。永爲革罷。依全州等十二邑例。使各其官從長變通。如或復循謬例。則隨現論罪。嚴立科條之意。令廟堂稟處爲辭矣。陪牌錢米之收捧名色。已涉科外。而餘剩之歸於雜用。尤爲不正。至於自當陪牌之時。奔走往來。動費屢日。裹糧辛苦。殆有甚於錢米收捧之弊。今此帥臣之說弊請罷。儘出祛瘼之意。竝宜許施。而事係一道軍民之弊。今欲變通。則不可不先究弊源之所由起。邑例之所由異。至於全州等十二邑之例。果可通行於道內各邑。而事勢之便與不便。守宰之願與不願。亦非遠外之所可懸度。帥臣旣以往復於道臣。則變通矯捄之方。道臣必有所商量講確。爲先令道臣論理狀聞後。稟處。何如。傳曰。此事旣已登聞之後。若不嚴立科條。繼此必有復踵前習之慮。然更詢道伯。待其狀聞來到後稟處。雖涉泄泄。亦無甚妨。依草記施行。至於今年當捧條。切勿諉之未及覆處。無或如前懲斂之意。竝爲措辭行會。大抵本道如此。外此諸道。安知無此等謬例。因是遍査諸道。不害爲反隅之擧。亦自本司行會七道道伯處。此等謬例有無。俾各據實狀聞後。稟處。可也。
정조 7년
安聖彬。以吏曹言啓曰。本曹假郞廳金命彦。身病猝重。勢難入直。今姑減下。其代以成均館典籍韓珩一差下之意。敢啓。傳曰。知道。
정조 7년
李重馥。以禮曹言啓曰。卽接元陵別檢所報。則本陵陵上莎草。自去月三十日至今月初九日。一向無頉云矣。敢啓。傳曰。知道。
정조 7년
趙興鎭。以禁衛營言啓曰。本營牙兵李海奉。私獵於金川地。中鹿一頭捉納。木五疋依例施賞之意。敢啓。傳曰。知道。
정조 7년
李時秀。以賑恤廳言啓曰。議政府書吏金思重。今十二月初八日六曹街上。得九歲男兒占福。告于北部。自該部十二月初九日牒呈領付。故依節目留養之意。敢啓。傳曰。知道。
정조 7년
朴祐源。以賑恤廳言啓曰。弘濟院契居出身金時翊。今十二月初十日石橋近處。得十歲男兒龍大。告于北部。自該部同日牒呈領付。故依節目留養之意。敢啓。傳曰。知道。
정조 7년
李重馥。以義禁府言啓曰。頃因全羅監司趙時偉狀啓。參禮驛還穀虛錄時前後察訪等拿來草記批旨內。待待命拿囚事。命下。而其中朴泰彦。時在慶尙道晉州地。以知委上送。卽爲就囚之意。行會本道矣。卽接慶尙監司李秉模牒報。則朴泰彦已爲身故云。勿論。何如。傳曰。允。
정조 7년
李重馥。以刑曹言啓曰。因備邊司放火罪人鄭潤煥斬待時定律事草記批旨內。卿等議。是矣。如是差等。似甚便當。依草記施行。而大抵法令。一番創始。永作不易之例。事係刑殺。尤所當愼。若於無情實不用意之類。竝引此律。是何異於自我作古也。七十年之後。復開荊棘。古人猶且難之。亦豈非今日留意處乎。竝以此意。分付攸司。俾卽載之受敎。後勿靳援於可恕不可恕之間。可也事。命下矣。罪人鄭潤煥。烽臺近處放火節次。前已承款。而斬待時事。今又定制。依例具格結案取招後稟處。何如。傳曰。允。
정조 7년
兵曹啓目。粘海溪君造墓軍。依例題給。何如。判付啓。依允爲旀。崇品宗臣。奄聞長逝之報。至今惻傷。致賻纔令拔例輸送。而致祭。使之葬前擧行。以此判付。文移禮曹爲良如敎。
정조 7년
義禁府照目。黃海前兵使李得濟矣。當初勅錢。稱以貿銀。自己犯用後。假借金尹兩漢之名。雖已脫空。勅庫事體。何等至嚴。而身爲帥臣。莫重銀子一千二百兩。擅自那移。肆然取用。給價加貿是白如可。拖至六年。始爲還充。論其罪狀。萬萬痛駭兺不喩。且掩虛留之跡。仍襲京關之名。欲爲彌縫之計者。尤極無據罪。從重論。杖一百收贖。告身盡行追奪。流三千里定配。私罪。奉敎依允爲旀。功議各減一等爲良如敎。
정조 7년
癸卯十二月初十日巳時。上御春塘臺。吏兵房承旨。左副承旨與提調入侍時。藥房提調徐有隣。原任直提學鄭民始徐浩修。二直提學徐有防。檢校直閣徐龍輔。待敎李崑秀。行左承旨朴祐源。左副承旨李時秀。同副承旨趙興鎭。假注書徐瀅修。記事官李祖承尹行任。以次進伏訖。上命都承旨兵曹參議入侍。賤臣承命出。與行都承旨沈豐之。兵曹參議趙尙鎭偕入進伏。上曰。成周之制。天子諸候之射有三。射於澤宮。謂之大射。射於郊。謂之賓射。射於燕寢。謂之燕射。三射者。皆所以觀德行而嫺禮讓也。我朝則澤宮燕寢。通稱大射。而且其儀文。率多因襲後世。未必盡合於成周之制。故予於年前。命閣臣博考儀禮及戴禮。斟酌損益。一番講行。而伊後因循。更未修擧。心常惜之。欲以明春。復設燕射。而閣屬之及見斯禮者。不過一二人。必須預先習儀。然後可無臨事錯了之慮。故特召卿等。欲與共行此禮也。民始等曰。此實三代盛擧。臣等之獲覩。實不勝榮幸也。於是命以浩修爲司射。司射部分侍射諸臣爲六耦。第一耦東提調徐有隣。西宣傳官李漢豐。第二耦東閣臣鄭民始徐有防。西別軍職任嵂邊聖和。第三耦東承旨朴祐源沈豐之。西宣傳官李延弼李文爀。第四耦東兵曹參議趙尙鎭。承旨李時秀。西宣傳官金爔李身敬。第五耦東閣臣徐龍輔。承旨趙興鎭。西別軍職權綝徐英輔。第六耦東閣臣李崑秀尹行任。史官徐瀅修。西宣傳官李永秀李光益。六耦袒決拾挾乘矢。行四拜禮于壇下。遂分東西就位。司射進御座前。請射。上出御射位第一耦。分東西升階就侍位。獲者執龍旜。負候而退。上發乘矢。侍射者從射如禮。獲者正樹龍旜。告御矢中者三。侍射者亦或中或不中。上還御座。第二耦以下。以次進射畢。上再就射位。發乘矢。獲者樹龍旜。告御矢中者又三。侍射及第二耦以下。竝從射如上儀。再射畢。上三就射位。發乘矢。獲者樹龍旜。告御矢中者四。侍射及第二耦以下。竝從射如初儀。於是衆耦降復壇下位。行四拜禮。司射進御座前。請中者賞以物。不中者罰以飮。遂唱中者名立於東。不中者名立於西。以次頒賞罰飮。射耦皆四拜。禮畢。上命引諸臣進前。宣御廚法膳。上曰。今日係是習儀。而升降揖遜。不至於雜無統紀矣。有隣等曰。聖人所訓。其爭也君子。尋常未曉其義。不謂今日眞踐斯境。而方知其有味也。上曰。輔養官相見禮。明日旣不得爲之。則大臣閣臣不必入來。閣臣則自內閣相報。大臣則自輔養廳相報。俾勿入來。可也。有防受命。仍命退。諸臣以次退出。
정조 7년
行都承旨沈豐之坐。行左承旨朴祐源坐。右承旨安聖彬坐。左副承旨李時秀坐直。右副承旨李重馥坐直。同副承旨趙興鎭病。注書二員未差。假注書徐瀅修仕朴能源仕直。事變假注書沈銖仕。
정조 7년
李重馥啓曰。明日常參經筵。取稟。傳曰。停。
정조 7년
沈豐之啓曰。同副承旨趙興鎭。今日不爲仕進。卽爲牌招。何如。傳曰。待明朝牌招。
정조 7년
以十六日日次儒生殿講。取稟。傳于沈豐之曰。爲之。
정조 7년
傳于李重馥曰。有司堂上。明日來待。
정조 7년
安聖彬。以備邊司言啓曰。卽因嶺東宣諭使李時秀所啓。嶺東穀物不足事。有今日內稟處之命矣。嶺東民情之遑急。穀簿之零星。不待宣諭使書啓及筵奏。觀於道臣之前後狀本。可知實狀之萬分渴悶。今番嶺東所下惠澤。旣已萬萬曠絶。而尙慮來頭難繼之患。又下預講加劃之命。德意所加。愈往愈摯。苟可有推移之勢。豈不思對揚之道。而目今六路之賑。一時方張。請穀之狀。四面沓至。本處應副。尙患無策。他道移劃。有不暇論。就其中道里與嶺東最近。災形比諸路差間者。惟嶺南爲然。而嶺穀之移劃於湖西嶺東者。通前後爲四萬五千石。沿郡之不足。至及於山邑。其爲苟簡。足可推知。湖西則他道之穀。今方貸去。關北則同道之內。亦艱相資。左思右度。措手無處。且以嶺東之民戶穀數言之。九郡人口。雖曰不下十二三萬。而留庫穀爲四萬餘石。嶺南移轉爲二萬石。嶺西移轉近五千石。今番特下諸般惠澤。當恰爲萬餘石。新還除停退外。當捧近四萬石。設或不能準捧。亦當不下二萬。合以計之。當爲十萬內外。而九郡民戶中。稍有産業。能爲料販。可以自食不仰官穀之類。必居十之二三。苟能參酌緩急。節約分排。則縱不能十分周足。豈不可挨到麥前。若其如干不足之數。旣無從他攢那之勢。本道嶺西諸邑中穀簿稍裕處。更爲量宜移劃。從便接濟之意。分付該道道臣。何如。傳曰。諸道穀簿之不敷。非不知也。嶺東事勢。萬分遑急。觀於宣諭使筵奏。益驗其所見。過於所聞。以若穀儲。較若戶口。分賑分還。勢末由已。朝家明知似此委折。萬一拘於措手無策。不思所以拯救之道。是朝家於嶺東之民。無終始之澤。小民無知。亦且至神。能無缺望之心乎。至於嶺西穀轉運一款。卽道伯存焉。何煩朝家指揮。本司之以此請劃。得無欠誠之歎乎。苟無更劃之方。直請勿施。猶之可也。豈可爲此行不得之說乎。廟堂事。極可慨惜。以此意行會該道伯處。俾知廟堂慳惜之顚末。無或加請一包之穀。可也。
정조 7년
安聖彬。以備邊司言啓曰。卽因洪忠監司申大升請穀狀啓批旨。本道民事。殆有甚於湖南。槪以荐饑之餘。公私蓋藏。在在枵然。催科無準捧之望。留儲無排賑之勢。朝家耿耿一念。曷嘗頃刻忘于懷也。際見狀本。不出所料。本道事極爲關心。所請條件。倂依狀請施行。至於沁米事。二千之數。非曰夥然。見今該管穀簿。無異空虛。雖欲準施。守臣必無奉行之理。如是之際。徒損國體。向來畿邑區劃。猶不免勒令輸送。況且本道又令移轉。焉有重保障峙糗糧之意哉。朝家非忽於湖民望哺之情。沁都事勢。方到弩末故耳。若其生穀之方。豈無別般措處之策。卽令有司堂上就議領右相。今日內論理草記。待批下。與此傳敎。卽爲謄關行會本道。賑資事。不無一二思得者。此則待大臣登筵時。欲爲詢及。此意一體傳于領右相事。命下矣。湖西荐歉之餘。穀儲枵然。賙賑與種糧之需。難以分排。誠如道啓。第此狀聞。在於捧還未畢之前。故狀辭中飢口。姑未的料。穀物有難預知云者。此是實際語也。然則所請穀數。蓋出於綽略模揣。猶未及十分的當。而賑穀五萬石。夫刷價米五百六十七石零。空名帖一千張。一倂許施。實是過望之特恩。而其中江都米之不得許劃。雖緣事勢之不獲已。聖慮猶復憧憧。乃以別般措處之策。至有論理草記之命。軫念之德意。愈往愈摯。苟可有生穀之方。豈不思對揚之道。今當六路竝賑之時。更無他處移粟之方。而至於本道濟民倉移劃京幾租三千石之仍留本倉。忠州及丹陽等邑之穀。東伯狀請移轉。而爲念本道災荒。旣不之許。嶺穀二萬五千石。亦令船運。以補還賑。朝家之於本道民事。可謂靡不用極。竝與留儲之舊穀。準捧之新還。酌量緩急。節約塗抹。則庶可以挨過麥前。若其沁米之代。不可不給。則他條變通。實無其路。而本道營官。需災減米。自前有歉歲許貸之例。厥數亦過數千餘包。毋論沁米與災減米。其爲貸用則一也。當年條災減米。限二千石許貸。以爲添還分給之資。而待秋還捧。事甚便宜。以此分付道臣。何如。傳曰。允。營官需災減米許貸事。卿等議。極爲便好。依此施行。而萬一仍用癸未春兩湖料販之已例。則吏緣爲奸。民受其弊。此何異於割肉充腹。但可貸用。無得料販之意。自本司各別措辭。嚴飭行會。至於所請空名帖張數。終不免過多。昨年三道設賑已給者。不知爲幾千張。今年六路之歉。當請之數。必當倍蓰。然則人人通政。家家嘉善。雖欲鬻賣。價必至賤。徒見其無益減三分一成給之意。分付吏兵曹。可也。
정조 7년
李重馥。以兵曹言啓曰。卽接南所衛將牒報。則璿源殿西邊行閣一間許。二更四點量失火。旋卽撲滅云。當該處所次知中官。常時不能檢飭。以致失火之境。事極驚懍。次知中官。令該府處之。守直下人。亦令攸司科治。何如。傳曰。允。
정조 7년
安聖彬。以義禁府言啓曰。行査外諸囚還囚。照律以聞事。命下矣。保放罪人李潤慶康文祥等。俱已行査。仍爲保放。林仁浩申應周鄭國臣徐有悌等。竝爲還囚。而林仁浩則口招公事。未及啓下。照律一款。姑不得擧行之意。敢啓。傳曰。知道。
정조 7년
安聖彬。以刑曹言啓曰。因本曹都囚徒金聖運崔㐥同放事。命下矣。依傳敎。罪人金聖運崔㐥同等。卽爲放送之意。敢啓。傳曰。知道。
정조 7년
安聖彬。以刑曹言啓曰。本曹書吏尹學洙。義禁府羅將金元得全成大等。待日暖還囚事。命下矣。日氣稍解。罪人尹學洙金元得全成大等。竝爲還囚之意。敢啓。傳曰。知道。尹學洙。待下敎還囚。
정조 7년
慶尙左水使狀啓。進上靑魚。冬至已過。趁未封進。惶恐待罪事。傳于李重馥曰。勿待罪事。回諭。
정조 7년
右議政李福源箚曰。伏以。臣卽伏見嶺東賑穀事草記批旨。竊不勝萬萬惶懍之至。我聖上宵旰一念。長在東民。賙救之澤。愈往愈摯。今此加劃之命。蓋慮民粟之或不相當。而顧臣智慮淺短。才識疎闇。卒不能推移變通。方便區劃。以仰塞終始之德意。不職之罪。無以自解。達宵愧訟。若無所措。至於嶺西移轉事。道臣自可量宜措置。誠非廟堂之所當指揮。而末端之妄及於此者。區區之意。只欲道臣之知朝廷恩澤之已洽。量諸路事力之已竭。或自本道有所攢那。而要其歸。則不免爲着手無地。苟且彌縫而已。始緣於無策。終陷於不誠。聖批誨責。臣實慙惶。昏憒如此。顚錯如此。將何以與聞訏謨之緖餘。仰贊德化之萬一乎。惶恐之極。短箚自引。伏乞聖明。遞臣職。勘臣罪。以爲當官不事事者戒焉。答曰。省箚具悉卿懇。無隱之言。豈或過引。卿須安心勿辭。卽起視事。仍傳曰。此批答。遣史官。傳諭于右議政。
정조 7년
吏曹判書金鍾秀疏曰。伏以。臣於前月初陳疏承批之後。豈不欲續申控籲。遄解擔負。而不但瀆擾是懼。縣道之章。輒被中阻。用是趑趄。一向泯伏。夙宵跼蹐。惟祝日月之明。及時回照而已。不意玆者。承政院成帖有旨。以貶坐在卽。大政又近。促臣斯速上來者。臣承命震懍。罔知所措。嗚呼。虛帶重任。而不早呼號。以致事期迫急之後。重煩聖念者。此臣之罪也。噫。臣之斷斷腔血。已悉於前後辭本矣。以臣垢穢之蹤。重汚銓衡之席。不惟臣之感泣無地。瞻聆莫不爲之變色。而獨無奈大防不可暫越。而前言不可復呑。則臣之窮命也。然以臣目下情私。則此有未暇言者。臣母宿疾。重以新感。表裏相持。寒熱無常。寢食俱阻。轉側亦艱。氣息一倍凜綴。神識有時昏錯。臣方左右扶將。不離跬步之中。狗馬賤疾。當寒越添。亦已兩朔于玆矣。寒愈緊而病逾篤。癖氣衝逆。心腹刺痛。往往呼吸不續。若將卽地垂絶。宛轉叫楚。雜試湯焫。枕席呻囈之間。耿耿一念。唯在於聖恩之虛辱。銓地之久曠。每不禁淸淚盈睫。蓋未嘗頃刻自安。今於促敎之下。尤不勝萬萬驚惶。玆從縣道。據實哀嗚。伏乞聖明。亟命遞臣見職。使臣得以安意就盡。仍命有司。重勘臣孤恩慢命之罪。使群工知警。千萬之幸。答曰。省疏具悉。親病雖曰難捨。豈無少間之時。見今開拆不遠。此時冢宰。決不宜言私。卿其勿辭。斯速上來擧行。
정조 7년
副修撰李頤祥疏曰。伏以。臣於三司之職。豈有復出之勢。而向以享官之未及變通。章皇肅命。繼因飭敎之極其截嚴。冒沒就直。挾冊登筵。昵近耿光。此殆臣八年來所未得者。義分雖幸粗伸。廉隅終愧都喪。臣不自意。聖眷愈隆。誨諭斯摯。至以賤臣之出處。屢勤玉音之詢問。噫。如臣螻蟻之微。鹵莽之賤。何足有無於聖世。而前後拂拭之眷。已荷天地之同大。今此繾綣之私。有甚父母之至慈。恩出常格。榮動前席。臣奉承聖敎。臆塞聲咽。未能畢陳所懷。退伏直次。只有通宵涕淚而已。噫。臣非木石。豈不知承命趨走之爲一分叩謝之忱。而第此屢年自劃之地。實無一日仍冒之望。況今五朔旅簟。百病咸萃。落傷餘症。當寒尤劇。委頓有日。轉動無期。玆敢疾聲哀籲。仰瀆崇聽。伏乞聖明。俯察臣情病。特許臣譴削。俾全匹夫之諒。終荷生成之澤。不勝大願。仍伏念。殿下每於近日經筵。連講列祖寶鑑。臣竊欽歎於繼述之聖意也。古人云。欲法堯舜。當法祖宗。矧惟我列聖朝學問之工。心法之傳。保邦之謨。濟民之策。一部寶鑑。粲然具備。則殿下之所可法者。舍是書。奚以哉。雖以日昨臣等所講而言之。憲長之賞帛。賢館之賜杯。可以見我聖祖激勵之治。禮待之化矣。伏願聖上。益加監法。上以盡紹先之道。下以爲裕後之方焉。且伏念。元子宮初度之辰已過。輔養官相見之禮隔日。朝野歡忭。曷有其極。臣於向來。以廣選文學。左右輔翼之意。有所陳請。殿下亦嘗以此。諄諄敎飭矣。今當歲暮。道薦在前。更令道臣。另加採訪。各進孝友文學之士。以備薰陶輔翼之策。實爲目下第一急務矣。答曰。省疏具悉。所陳兩條。深得論思之體。殊甚嘉尙。道薦事。下廟堂。申飭諸道。期有實效。爾其勿辭察職。
정조 7년
癸卯十二月十一日巳時。上御誠正閣。左承旨入侍時。二直提學徐有防。檢校直閣徐龍輔。行左承旨朴祐源。假注書徐瀅修。記事官李崑秀尹行任。以次進伏訖。有防等進前曰。伏聞有感候。伏未審諸節。若何。上曰。不甚大段矣。仍謂祐源曰。備局有司堂上。使之來待矣。果已入來乎。祐源曰。已入來矣。上曰。昨日事。果是盛擧矣。有防曰。威儀秩秩。文物郁郁。儘乎周禮之爲萬世柯則也。上曰。昨以君臣之義。行燕射禮。又以朋友之禮。行鄕飮酒則。好矣。有防等曰。聖敎。誠好矣。上命大明集禮五禮儀三禮義疏持入。賤臣承命出。持三種書以入。上命有防等。分讀鄕飮酒儀節後。仍命退。諸臣以次退出。
정조 7년
癸卯十二月十一日二更五點。上詣璿源殿行閣。左副承旨入侍時。左副承旨李時秀。假注書朴能源。記事李祖承尹行任。以次侍立。時秀進前曰。宮中失火。雖卽撲滅。而深夜倉卒之中。聖心想多驚動。然而事旣旋已。風露方下。趁卽還內。區區之願也。上曰。慰安方急。不遑自恤矣。上命時秀等。至火起所相視訖。仍詣眞殿奉審。下敎曰。兵曹入直堂上及閣臣入侍。可也。賤臣承命出。與兵曹參議趙尙鎭。待敎李崑秀。偕入侍立。上命尙鎭崑秀。往審延燒處訖。又命尙鎭。使以禁火事。各別申飭。上仍詣王大妃殿問候訖。還內。諸臣以次退出。
정조 7년
行都承旨沈豐之坐。行左承旨朴祐源坐。右承旨安聖彬坐。左副承旨李時秀式暇。右副承旨李重馥坐直。同副承旨趙興鎭坐直。注書二員未差。假注書徐瀅修仕朴能源仕直。事變假注書沈銖仕。
정조 7년
趙興鎭啓曰。今觀全羅兵使曺學臣狀啓。則上番軍停番後擧行形止狀啓。中路閪失。致有此改修正上送之擧。狀啓封進。何等重大。而當初不善檢飭之失。在所難免。原狀本。纔以捧入。而不可無警。推考。何如。傳曰。允。
정조 7년
趙興鎭啓曰。明日乃是小寒。自明日至日暖間。視事。頉稟之意。敢啓。傳曰。知道。
정조 7년
李重馥啓曰。今秋冬等褒貶。當爲磨勘之時。無實注書。不得爲之之意。敢啓。傳曰。知道。
정조 7년
傳于沈豐之曰。輪對官後日次來待。
정조 7년
趙興鎭啓曰。卽者義禁府都事來言。行査外諸囚。明日還囚。照律以聞事。命下矣。判義禁具善復病不進。次堂例不得擧行云。判義禁具善復。卽爲牌招。使之擧行。何如。傳曰。許遞。前望單子入之。
정조 7년
傳于趙興鎭曰。新除授判義禁。待下批待明朝牌招。貶坐。明日內擧行。
정조 7년
趙興鎭。以守禦廳言啓曰。本廳諸將官。今年射講居首人。依例別單書入之意。敢啓。傳曰。知道。
정조 7년
副校理林濟遠。副修撰李錫夏等箚曰。伏以。禁中鬱攸之災。遽在於暮夜倉卒之際。雖幸登時撲滅。免致延燒。而其爲驚動。當復如何。地是深嚴。事出急遽。失火根因。雖未得聞知。而不謹徙薪之戒。幾至焚棟之患者。此莫非守直中官不能檢察之罪。其在懲後之道。不可尋常處之。臣等謂當該中官。嚴加究覈。從重勘罪爲宜。答曰。省箚具悉。火出束薪。登卽撲滅。元無燃及簷椽之事。守直中官輩。似無別般隱情。令內侍府。只勘不謹檢察之罪。可也。
정조 7년
領中樞府事金尙喆箚曰。伏以。臣屢瀆情懇。未蒙允兪。每奉批旨。諄複鄭重。勿復控辭之諭。繼以慨然之敎。溫如陽春。嚴如鈇鉞。有若臣可已不可已者然。若使臣事君有素。忱誠仰格。則夫豈苦情血懇。未能回至仁至慈之天也。臣於是悸恐抑塞。罔知攸處。如臣鹵莽。近益衰聵。閉戶窮巷。與世都忘。時奉起居。情禮粗伸。而凡有國家猷爲。前席詢諮。何語對颺。何事裨補。進退無關。卽一已謝之身。而獨臣之萬萬不安者。久托乞休之名。徒享俸廩之厚。經閱年歲。若固有之。言與實不副。心與跡相舛。誠以榮利之地。廉恥爲重。禮經之訓。防範至嚴。臣實自愧。人謂斯何。臣於從前筵中。以兼管諸司。竝得許解。則匪分三字之請。姑不强聒之意。有所陳達。庶幾聖聰。亦或記有之矣。顧今考績衙門。次第及期。而且伏聞。今日內盡爲擧行。又有飭敎。臣獨一味偃慢。終無以奉承。其爲傷國體而虧臣分。誠大矣。論其辜犯。金木猶輕。情窮勢迫。玆不得不冒萬死不避煩瀆。更此號呼。伏乞聖慈。天地父母。俯垂鑑燭。特加矜憐。先將臣所帶提擧之任。盡行鐫免。以幸國事。仍許臣致仕名目。以全微諒。重勘臣前後方命之罪。使頹綱肅而賤分安焉。臣不勝涕泣竢命之至。取進止。答曰。省箚具悉卿懇。箚辭不已過重。貶坐未赴。庸何傷乎。卿其安心。勿復控辭焉。仍傳曰。此批答。遣史官。傳諭于領府事。
정조 7년
癸卯十二月十二日巳時。上御誠正閣。左承旨入侍時。行左承旨朴祐源。二直提學徐有防。檢校直閣徐龍輔。待敎李崑秀。假注書徐瀅修。記事官李祖承尹行任。以次進伏訖。有防曰。昨日失火事。極爲驚心矣。上曰。此不過行閣失火。而旋卽救止矣。有防等曰。伏聞夜中親御失火之所。靜攝中勞動。聖候。更若何。上曰。平日雖値祈寒。未嘗重裘。而昨緣深夜往來。恐觸風寒。乍着重裘矣。歸見汗沾衣表。感氣不無更添之慮矣。今番失火。初非故犯。而比諸甲申之火。又不啻懸殊矣。有防曰。然矣。上命入甲申十二月日記。命祐源讀訖。仍命退。諸臣以次退出。
정조 7년
行都承旨沈豐之坐直。行左承旨朴祐源坐。右承旨安聖彬坐。左副承旨李時秀坐。右副承旨李重馥坐。同副承旨趙興鎭坐直。注書二員未差。假注書徐瀅修仕朴能源仕直。事變假注書沈銖仕。
정조 7년
王大妃殿惠慶宮。政院玉堂口傳問安。答曰。知道。
정조 7년
李時秀啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李時秀啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
安聖彬啓曰。吏曹判書金鍾秀緘辭推考傳旨。今方承授。而大司憲金夏材。掌令尹㬦。持平李益運李度謙牌不進。推考傳旨及罷職傳旨。纔已捧入矣。大司憲金夏材。所當更請牌招。而一員例不得擧行云。何以爲之。敢啓。傳曰。允。違牌臺諫。只推。更爲牌招。
정조 7년
趙興鎭啓曰。吏曹參判趙時俊。參議金憙牌不進。推考傳旨及罷職傳旨。今方捧入。而開政命下之後。不卽擧行。事甚未安。參判更爲牌招。何如。傳曰。允。
정조 7년
宣傳官薦單子。判付內。向因將臣筵奏。已知積薪齋冤之苦。足爲干和乙仍于。今番段。使之拔例廣取。朝家非不知名器之不可屑越。薦剡之不宜濫竽。似此闊狹。亦係弛張。汝矣等所當精白秉公。以副朝家。申飭之意是去乙。觀此薦記。數非不少。未知所取者皆是當入。所拔者亦果當漏是隱喩。更取呼薦記。仔細看閱。地醜德齊。或多遺珠。執此究之。此薦之不公。可知。大抵薦規至嚴。蠅矢玷汚。尙云破薦。況此取捨不均。存拔無義者乎。此而循例啓下。安有重薦法。疏積鬱之意。行首宣傳官副行首宣傳官。一竝削職。其罪狀。令該府拿問勘處爲旀。參薦是在宣傳官李東善具縉鄭㵙李永秀李星會曺翰振韓應儉沈公曄南熙林載洙李應福竝汰去。亦爲下義禁府。推問處之。宣傳官未差之代。卽令政院政官牌招。開政差出。待下批今日內更旣會薦。單子修整入啓爲良如敎。
정조 7년
沈豐之啓曰。同副承旨趙興鎭今方入侍。臣吏兵批兼進之意。敢啓。傳曰。知道。
정조 7년
有政。吏批。判書金鍾秀緘辭入啓。參判趙時俊進。參議金憙傳旨未下。行都承旨沈豐之進。啓曰。判書金鍾秀緘辭入啓。參議金憙傳旨未下。小臣獨政未安。何以爲之。敢稟。傳曰。仍爲之。
정조 7년
以金思穆爲大司諫。徐有防爲知義禁。兪駿柱爲戶曹佐郞。
정조 7년
兵批。判書李𡊠病。參判鄭昌順未肅拜。參議尹勉升入直進。參知李重馥病。行都承旨沈豐之進。以許侙金益彬柳殷鉉梁埉李漢籌沈錞趙雲行爲宣傳官。申光魯爲都摠經歷。副司直金文淳徐龍輔申思運林錫喆金思穆李義寬。護軍李漢豐具敍五李燁林鵬翰竝單付。具載敬爲宣傳官。
정조 7년
以全羅兵使有旨祗受狀啓。閪失惶恐待罪事狀啓。傳于趙興鎭曰。莫重狀啓。有此中路閪失之弊。事之駭然。莫此爲甚。卿亦爲先緘辭推考。後勿如是之意。自政院各別措辭責諭。
정조 7년
以咸鏡監司寺奴婢矯弊事狀啓。傳于趙興鎭曰。令廟堂具意見論理稟處。
정조 7년
以延壽長拿處傳旨。傳于趙興鎭曰。旣非故放。亦無隱情。分揀。
정조 7년
以吏曹參議金憙牌不進罷職傳旨。傳于沈豐之曰。只推。先貶坐後謝恩。
정조 7년
李時秀。以都摠府言啓曰。今日入直內三廳武兼禁軍及軍兵等。當爲中日習射。而中宮殿誕日相値。不得爲之之意。敢啓。傳曰。知道。
정조 7년
沈豐之。以弘文館言啓曰。副修撰李頤祥。疏批已下。卽爲牌招察任。何如。傳曰。允。